આ ક્રમમાં ગઈકાલે વસંત – રજબનો / Vasant Rajab શહીદી સ્મૃતિ દિન હતો. ગઈ સદીની છેંતાલીસની સાલની એ ઘટનાને ગઈકાલે છાસઠ વર્ષ થયા. અમદાવાદના જમાલપુર વિસ્તારની ખાંડની શેરી કે જ્યાં બન્ને જિગરજાન દોસ્તો શહીદીને વર્યા હતા તે સ્થળે દર વર્ષે થોડા નિસબતી નાગરિકો ભેગા થઈ તેમની સ્મૃતિ વંદના કરે છે – શ્રદ્ધા સુમન અર્પણ કરે છે. શહેરનો વહીવટ જેની પાસે છે તે અમદાવાદ મ્યુનિસિપલ કોર્પોરેશનની / Ahmedabad Municipal Corporation સાથે સાથે કેટલાક રાજકીય – બીનરાજકીય સંગઠનો પણ કાર્યક્રમમાં સામેલ થાય છે. અવસરના ફોટા પાડીને-પડાવીને તેનો ‘લાભ’ લેવાની ગણતરી કરવા-રાખવા વાળી પાટિયા સંસ્થાઓની પણ તેમાં સામેલગીરી હોય છે એવો અનુભવ ગઈકાલે પહેલીવાર થયો. જો કે એ આખી જુદી જ ચર્ચા – લેખનો વિષય છે એટલે એ મુદ્દાને અહીં પડતો મૂકું.